
Fűtéshálózatok csőátmérőjének optimalizálása

Az épületgépészeti tudományokon belül a fűtéstechnika igen nagy múltra tekint vissza, mely tudományág a hideg éghajlatú övezetekben nagy létfontosságú az emberi élet fenntartása végett. Napjainkban a fűtési rendszerekben alkalmazott hőhordozó közeget egy szivattyú segítségével keringtetjük. A világon az első szivattyús melegvízfűtést 1925-ben építették. Akkoriban nem volt fontos szempont a gazdaságosság, nem úgy, mint napjainkban. A dolgozat részletesen ismerteti a csővezetékek súrlódási tényezőjének számítását, hiszen az a szivattyúk villamosenergia-fogyasztásának mértékét nagyban befolyásolja. A korábbi időszakhoz képest napjainkra több dolog gyökeresen megváltozott, mások az energiaárak, csővezeték költségek, a csövek választéka sokkal szélesebb, illetve megjelentek a korábbiakhoz képest sokkal kisebb energiafogyasztású szivattyúk. Felvetődik a kérdés, hogy a szakkönyvekben közölt 50-200 Pa/m fajlagos súrlódási nyomásveszteségre való méretezés értékeket nem szükséges-e átértékelnünk? Tehát sok dolognak a függvénye, hogy milyen értékre érdemes méretezni, annak érdekében, hogy a szivattyú villamosenergia-fogyasztását és a csővezeték beruházási költségét optimalizálni tudjuk. A dolgozat ennek az optimalizálásnak a munkamódszerét mutatja be. A befejező részben táblázatok, diagramok mutatják be a számítások eredményeit.



